**Tájékoztató gazdasági társaság igazságügyi szakértői névjegyzékbe történő felvételi, illetve a szakterület változásának bejegyzése iránti eljárásának szabályairól**

1. **Igazságügyi szakértői névjegyzékbe való felvételére vonatkozó szabályok**

A cégjegyzékbe bejegyzett gazdasági társaság igazságügyi szakértői névjegyzékbe történő felvételi, illetve a szakterület változásának bejegyzése iránti eljárásra *az igazságügyi szakértőkről* szóló 2016. évi XXIX. törvény (a továbbiakban: Szaktv.), valamint – a Szaktv. eltérő rendelkezésének hiányában – az általános közigazgatási rendtartásról szóló 2016. évi CL. törvény (a továbbiakban: Ákr.) szabályai az irányadóak.

A Polgári Törvénykönyvről szóló 2013. évi V. törvény (a továbbiakban: Ptk.) 3:89. § (1) bekezdése alapján gazdasági társaság a **közkereseti társaság**, **betéti társaság**, **korlátolt felelősségű társaság** vagy **részvénytársaság**.

A felsorolt társasági formákon kívül egyéb társaság, szerv vagy szervezet nem minősül gazdasági társaságnak.

Felhívom a figyelmet arra, hogy a hivatkozott jogszabályok elérhetőek a [Nemzeti Jogszabálytár](http://www.njt.hu/) oldalról.

**B) Gazdasági társaság igazságügyi szakértői névjegyzékbe való felvételének feltételei**

A Szaktv. alapján igazságügyi szakértői tevékenységet az a cégjegyzékbe bejegyzett gazdasági társaság végezhet, amelyet az igazságügyi miniszter – kérelemre – felvett az igazságügyi szakértői névjegyzékbe.

A *névjegyzékbe kizárólag olyan gazdasági társaság vehető fel*, amelyet a cégbíróság a cégjegyzékbe bejegyzett, és van az igazságügyi szakértői tevékenység folytatására feljogosított olyan tagja vagy alkalmazottja, akinek a szakértői kamarai tagsági viszonya nem szünetel, vagy nincs felfüggesztve.

**Igazságügyi szakértői tevékenységet a társaság csak az igazságügyi szakértői névjegyzékbe bejegyzett igazságügyi szakértő tagjai vagy alkalmazottai szakterületén végezhet.**

**C) Gazdasági társaság igazságügyi szakértői névjegyzékbe való felvételi kérelmének előterjesztése**

Az igazságügyi szakértői névjegyzékbe való **felvételi kérelmet az Igazságügyi Minisztériumnál, mint az igazságügyi szakértői névjegyzéket vezető hatóságnál
(a továbbiakban: névjegyzéket vezető hatóság) lehet benyújtani**:

A vonatkozó hatályos jogszabályok alapján a kérelmet érvényesen postai úton vagy elektronikus ügyintézés keretében E-papír szolgáltatás útján tudja az Igazságügyi Minisztérium részére megküldeni.

Az Igazságügyi Minisztérium postai címe: 1357 Budapest, Pf.:2.;

Az e-Papír szolgáltatást az alábbi weboldalon éri el, amelyhez Ügyfélkapu+ vagy DÁP mobilalkalmazás általi azonosítás szükséges. https://epapir.gov.hu/ .

A kérelem e-Papíron való megküldése esetén először (témacsoport vagy ügytípus megadása nélkül) a "Címzett" mezőben az "IM Igazságügyi Köztestület Felügyeleti Főosztály " kiválasztása szükséges, „Témacsoport” mezőben az „Igazságügyi Minisztérium IFFO Felügyelet”, míg „Ügytípus” mezőben az „igazságügyi szakértők küldeményei az igazságügyi szakértői névjegyzéket vezető hatóság részére” szövegnek kell szerepelnie.

A kérelem benyújtása formanyomtatványhoz van kötve, mely a névjegyzéket vezető hatóság [honlapján megtalálható](http://igazsagugyiinformaciok.kormany.hu/gazdasagi-tarsasagok), illetve letölthető.

**A kérelemnek tartalmaznia kell** (az igazságügyi szakértői névjegyzék vezetéséről szóló 210/2005. (X. 5.) Korm. rendelet 1. melléklet 6. pontjának megfelelően)**:**

A gazdasági társaság

- teljes nevét,

- rövidített nevét,

- székhelyét,

- cégjegyzékszámát,

- vezető tisztségviselőjének nevét és lakóhelyét,

- névjegyzékbe vett igazságügyi szakértő tagjának nevét és nyilvántartási számát,

- névjegyzékbe vett igazságügyi szakértő alkalmazottjának nevét és nyilvántartási számát,

- adószámát

- elektronikus kézbesítési címét

- a névjegyzékbe bejegyezni vagy módosítani kért szakterület(ek) megnevezését,

- a cégjegyzéket vezető cégbíróság megnevezését,

- képviseletére jogosult cégszerű aláírását,

- a digitális államról és a digitális szolgáltatások nyújtásának egyes szabályairól szóló törvény szerinti hivatalos elérhetőséget.

**A kérelemhez mellékelni kell:**

1) *nyilatkozatot a társaság kötelezettségvállalásáról*, amely szerint a hatósági kirendelésnek –jogszabályban meghatározott esetet kivéve – eleget tesz (a rendelkezésre bocsátott kérelemminta alkalmazása esetén nem szükséges külön nyilatkozat csatolása, mert az a minta része),

2) igazságügyi szakértő alkalmazott esetén, a gazdasági társaság igazolását a Szaktv.-ben meghatározott valamely foglalkoztatási jogviszony fennállásáról.

(*A Szaktv. 4. § (3) bekezdésének a) pontja alapján a társaság, szolgáltató vagy szervezet alkalmazásában álló igazságügyi szakértő tevékenységét a munka törvénykönyve szerinti munkaviszonyban, a Ptk. szerinti megbízási jogviszonyban, a rendvédelmi feladatokat ellátó szervek hivatásos állományának szolgálati jogviszonyáról szóló törvény szerinti szolgálati jogviszonyban, rendvédelmi igazgatási szolgálati jogviszonyban, a közszolgálati tisztviselőkről szóló törvény szerinti kormányzati szolgálati vagy közszolgálati jogviszonyban, a Nemzeti Adó-és Vámhivatal személyi állományának jogállásáról szóló törvény szerinti adó-és vámhatósági szolgálati jogviszonyban, az egészségügyi szolgálati jogviszonyról szóló törvény szerinti egészségügyi szolgálati jogviszonyban vagy a közalkalmazottak jogállásáról szóló törvény szerinti közalkalmazotti jogviszonyban végezheti.*)

**Képviseleti jogosultság ellenőrzése**

A névjegyzéket vezető hatósága gazdasági társaság adatait a Cégnyilvántartási és Céginformációs Szolgálat nyilvántartásából ellenőrzi. A névjegyzéket vezető hatóság továbbá köteles megvizsgálni a társaság képviselőjének képviseleti jogosultságát.

A kérelem előterjesztésére a társaság nevében a társaság képviselője jogosult:

a) a *társaság törvényes képviselője*

Az írásbeli kérelem előterjesztésére a létesítő okirat rendelkezése szerinti cégjegyzési joggal felruházott képviselői jogosultak.

b) a *társaság meghatalmazottja*

A társaság törvényes képviselője a társaság nevében más személynek is adhat meghatalmazást az eljárásra. Ebben az esetben a kérelemhez mellékelni kell a képviseleti jog igazolására szolgáló közokiratba vagy teljes bizonyító erejű magánokiratba foglalt meghatalmazást (vagy megbízási szerződést).

**D) Az igazságügyi szakértői névjegyzékbe való felvételről szóló döntés**

Az igazságügyi szakértői névjegyzékbe való felvételi eljárás megindításáról a névjegyzéket vezető hatósága társaságot értesíti. Ezzel az értesítéssel egyidejűleg a névjegyzéket vezető hatóság– megfelelő, de legfeljebb 30 napos határidő tűzésével – hiánypótlásra hívja fel a társaságot, ha a kérelem nem tartalmazza a fenti feltételeket vagy ahhoz a társaság nem csatolta az előírt valamennyi mellékletet. Hiánypótlásra az eljárás során az Ákr. értelmében csak egy alkalommal van lehetőség.

Felhívjuk a figyelmet arra, hogy az ügyintézési határidőbe már beleszámít a hiánypótlásra irányuló felhívástól az annak teljesítéséig terjedő idő. Az ügyintézési határidőbe ugyanakkor nem számít be az ügyfél mulasztásának vagy késedelmének időtartama.

A névjegyzéket vezető hatóság a kérelemről annak benyújtásától számított 8 napon belül dönt, ha a hiánytalanul előterjesztett kérelem és mellékletei, valamint a hatóság rendelkezésére álló adatok alapján a tényállás tisztázott. Ellenkező esetben az ügyintézési határidő maximális időtartama 60 nap. Felhívjuk a szíves figyelmet arra, hogy az ügyintézési határidő meghosszabbítása – figyelemmel az Ákr. rendelkezéseire – nem lehetséges.

Az Ákr. alapján azonban az ügyfélnek lehetősége van legfeljebb 6 hónapra az eljárás szünetelését kérelmezni a névjegyzéket vezető hatóságnál. Az eljárást a névjegyzéket vezető hatóság az ügyfél kérelmére folytatja, azonban az eljárás folytatására irányuló kérelem hiányában az eljárás 6 hónap elteltével a törvény erejénél fogva megszűnik, amelyről a névjegyzéket vezető hatóság értesítést küld a kérelmező részére.

A gazdasági társaság igazságügyi szakértői tevékenység folytatására a névjegyzékbe történő bejegyzéssel válik jogosulttá.

**F) Gazdasági társaság igazságügyi szakértői névjegyzékbe bejegyzett szakterületének változása**

Ha a társaság igazságügyi szakértő tagjai vagy alkalmazottai körében bekövetkezett változás miatt a *gazdasági társaság névjegyzékbe bejegyzett szakterületei is módosulnak*, azt a társaság vezető tisztségviselője (képviselője) *köteles 8 napon belül bejelenteni* a névjegyzéket vezető hatóság részére, amely alapján a névjegyzéket vezető hatóság az adatváltozást a névjegyzékben átvezeti

**G) Egyéb tudnivalók**

A gazdasági társaságok jogalanyiságát nem korlátozza az, ha valamely tevékenységi kör (így például igazságügyi szakértői tevékenységnek megfelelő tevékenységi kör: TEÁOR’08 *7490 - M.n.s. egyéb szakmai, tudományos, műszaki tevékenység*) nem szerepel a cég cégjegyzékbe bejegyzett tevékenységi körei között. Az igazságügyi szakértői névjegyzékbe történő felvétel sem függ attól, hogy a társaság eleget tett-e az igazságügyi szakértői tevékenységnek megfelelő tevékenységi kör adóhatóság felé történő bejelentésére irányuló kötelezettségének, így a névjegyzéket vezető hatóság a hatályos jogszabályi rendelkezések alapján ezt nem vizsgálja.

Az adójogi szabályok azonban jogkövetkezményt fűzhetnek ahhoz, hogy a társaság által folytatott valamely tevékenységi kör a cégjegyzékben nem szerepel. Az adózás rendjéről szóló 2017. évi CL. törvény alapján az állami adó- és vámhatósághoz be kell jelenteni az adózó gazdálkodási formáját, tevékenységének felsorolását, cégek esetén a főtevékenységet és a ténylegesen végzett tevékenységi köröket a mindenkor hatályos, a gazdasági tevékenységek egységes ágazati osztályozási rendszerének (a továbbiakban: TEAOR) nómenklatúrája szerint. Az adózónak továbbá az adókötelezettségét érintő olyan változást - a megváltozott természetes személyazonosító adatok, lakcím kivételével -, amelyről a cégbíróság, az egyéni vállalkozói tevékenységgel kapcsolatos ügyekben eljáró hatóság, a kincstár, bíróság által nyilvántartandó jogi személy esetében a bíróság jogszabály alapján az adóhatóságot nem köteles értesíteni, annak bekövetkezésétől számított tizenöt napon belül az előírt nyomtatványon közvetlenül az állami adó- és vámhatóságnak, illetve az önkormányzati adóhatóságnak kell bejelentenie. Az adókötelezettséget nem befolyásolja az, hogy a magatartás (cselekmény, mulasztás) törvényi rendelkezésbe ütközik, vagy sérti a jó erkölcsöt, így a gazdasági- társaságnak a be nem jelentett tevékenységi körben végzett és számla-kiállítással kísért adóköteles tevékenysége alapján is fennáll az adófizetési kötelezettsége azzal, hogy a bejelentési kötelezettség megsértése miatt az adózó bírságolható.